MJETET E MBROJTJES NË FAZËN E EKZEKUTIMIT TË TITULLIT EKZEKUTIV
PËRMBLEDHJE VENDIMESH

· PAVLEFSHMËRIA E TITULLIT EKZEKUTIV (NENI 609 KPC)

1. [bookmark: _Hlk130245453]Vendim nr. 126 datë 10.10.2022 i Gjykatës Kushtetuese (moskalimi)

A kemi cënim të së drejtës së aksesit në gjykim dhe parimit të sigurisë juridike me parashikimin e afatit 30 ditor për paraqitjen e padisë së pavlefshmërisë së titullit ekzekutiv?
Rrethanat e çështjes: Paditësit, kanë lidhur një kontratë kredie bankare për të cilën është lëshuar urdhri i ekzekutimit dhe në datën 13.07.2020 përmbaruesi gjyqësor ka filluar ekzekutimin e detyrueshëm për këtë titull ekzekutiv. Paditësit (debitorët), me kërkesëpadinë e datës 17.07.2020, bazuar në nenet 579, 609 dhe 610 të Kodit të Procedurës Civile (KPC), i janë drejtuar gjykatës për kundërshtimin e veprimeve përmbarimore si dhe për pavlefshmërinë e pjesshme të titullit ekzekutiv, për shkak se detyrimi është më i vogël. 
Me vendimin nr. 615 (2050), datë 28.10.2020, Gjykata e Rrethit Gjyqësor Lushnjë ka vendosur pushimin e gjykimit të çështjes, për shkak të mosparaqitjes së palës paditëse dhe/ose përfaqësuesit të saj pa shkaqe të justifikuara ligjore. Në datën 16.12.2020 pala debitore i është drejtuar gjykatës me kërkesëpadi me të njëjtin objekt. Me vendimin nr. 489, datë 29.06.2021, Gjykata e Rrethit Gjyqësor Lushnjë ka vendosur rrëzimin e kërkesëpadisë, me arsyetimin se procedura e ekzekutimit të detyrueshëm ka filluar në datën 13.07.2020, veprim që i është njoftuar edhe palës debitore, për rrjedhojë kërkesëpadia duhej të ishte depozituar në gjykatë brenda afatit 30-ditor duke filluar nga ajo datë, ndërkohë që është regjistruar në gjykatë në datën 16.12.2020, pra rreth 5 muaj më vonë, në tejkalim të afatit ligjor prekluziv të parashikuar nga neni 609 i KPC-së, çka sjell si pasojë shuarjen e së drejtës së padisë.  
Kundër këtij vendimi pala paditëse ka paraqitur ankim në Gjykatën e Apelit Vlorë (gjykata referuese), e cila në seancën gjyqësore të datës 02.11.2021, ka vendosur të pezullojë gjykimin e kësaj çështjeje e t`i drejtohet Gjykatës Kushtetuese (Gjykata) për kontrollin e pajtueshmërisë me Kushtetutën të fjalisë së dytë, paragrafi i parë, të nenit 609 të KPC-së, me këtë përmbajtje: “Afati për të paraqitur këtë kërkesëpadi është 30 ditë nga marrja dijeni për fillimin e ekzekutimit të detyrueshëm.”. 
Pretendimet e Gjykatës referuese: Gjykata referuese ka parashtruar se përmbajtja e dispozitës së kundërshtuar bie ndesh, në mënyrë të përmbledhur, me këto të drejta e parime kushtetuese:
Të drejtën e aksesit në gjykatë, pasi parashkrimi i padisë përfaqëson një kufizim të së drejtës së individit për të kërkuar gjyqësisht rivendosjen e të drejtave subjektive ose interesave legjitime të cenuara ose mohuara. Kjo ndërhyrje e ligjvënësit bie ndesh me kriteret e parashikuara në nenin 17 të Kushtetutës, sepse është joproporcionale dhe jo në përpjesëtim me gjendjen që e ka diktuar atë, pasi nuk është bërë dallimi mes llojeve të titujve ekzekutivë objekt kundërshtimi gjyqësor, duke i shtrirë efektet juridike të parashkrimit shues edhe për tituj të tjerë ekzekutivë të ndryshëm nga kontrata e kredisë bankare. Ndërsa në rastin e padive detyruese ligjvënësi ka përcaktuar, në varësi të llojit të tyre, edhe afatet e parashkrimit, në rastin e padive njohëse ai ka përcaktuar se nuk parashkruhen, çka do të thotë se në këtë rast nuk ka asnjë kufizim kohor të së drejtës për t`iu drejtuar gjykatës. 
Parimin e sigurisë juridike, në drejtim të qartësisë, kuptueshmërisë dhe koherencës së sistemit normativ, sepse nuk krijon stabilitet juridik në lidhje me marrëdhëniet juridike që krijohen gjatë procesit përmbarimor, konkretisht në lidhje me mundësinë juridike të debitorit për të kundërshtuar në gjykatë vlefshmërinë e titullit ekzekutiv. Përmes kësaj ndërhyrjeje legjislative të miratuar me ligjin nr. 144/2016, ligjvënësi ka parashikuar parashkrueshmërinë e padisë së pavlefshmërisë së titullit ekzekutiv, si një prej mjeteve juridike që garanton mbrojtjen e debitorit gjatë fazës së ekzekutimit. Referuar relacionit shoqërues të projektligjit, qëllimi i ndërhyrjes së ligjvënësit ka qenë mbrojtja e sistemit bankar në rastet e kredive bankare. Kontratat e kredisë bankare, pavarësisht rëndësisë që mbartin në qarkullimin civil dhe në sistemin ekonomik, përfaqësojnë vetëm njërin nga kategoria e madhe e titujve ekzekutivë të parashikuar në nenin 510 të KPC-së, ndërkohë që mbrojtja juridike e debitorit përmes padisë së parashikuar nga neni 609 i KPC-së i referohet të gjitha llojeve të titujve ekzekutivë që përfaqësojnë burimin e legjitimitetit të kreditorit për të iniciuar procesin përmbarimor. Duke iu shuar e drejta e ngritjes së padisë pas kalimit të këtij afati, debitori mund të vihet në pozitë të disfavorshme me palën kreditore, që legjitimohet të vërë në ekzekutim një titull të pavlefshëm. 
Dispozita e kundërshtuar bie në kundërshtim me nenin 113, shkronja “b”, të Kodit Civil (KC), duke sjellë kolizion normash juridike brenda sistemit normativ që sanksionojnë parashikime të ndryshme për të njëjtën çështje. Paditë e njohjes, në dallim nga paditë e detyrimit, synojnë njohjen apo vërtetimin e një marrëdhënieje juridike ose të një të drejte subjektive ose njohjen e vërtetësisë ose pavërtetësisë të një dokumenti me pasoja juridike për paditësin dhe, si të tilla, janë të paparashkrueshme. Neni 113, shkronja “b”, i KC-së përfaqëson një detyrim negativ për ligjvënësin për të miratuar norma që eventualisht mund të parashikojnë parashkrueshmërinë e këtyre lloj padish. 
Vlerësimi i Gjykatës Kushtetuese: Gjykata lidhur me pretendimet e Gjykatës referuese ka vlerësuar në mënyrë të përmbeldhur si më poshtë:
Lidhur me të drejtën e aksesit: Gjykata ka vlerësuar se e drejta e aksesit nuk është absolute dhe ajo u nënshtrohet kufizimeve veçanërisht kur bëhet fjalë për kushtet e pranueshmërisë së një ankimi, duke qenë se nga vetë natyra e saj ka nevojë për rregullime nga ana e shtetit, i cili gëzon një hapësirë vlerësimi në lidhje me këtë. Mbrojtja kushtetuese dhe ligjore e të drejtave dhe lirive të individit mund të realizohet vetëm kur ushtrohet brenda afateve të përcaktuara në Kushtetutë dhe ligje. Përcaktimi i këtyre afateve nuk përbën qëllim në vetvete, por është në funksion të parimit të sigurisë juridike, si një nga parimet themelore të shtetit të së drejtës (shih vendimin nr. 17, datë 19.06.2009 të Gjykatës Kushtetuese). Kolegji, në kuptim të sa më sipër, vlerëson se gjykata referuese nuk ka arritur të argumentojë cenimin e së drejtës së aksesit në thelbin e saj, pra pamundësinë që palët e përfshira në një procedurë ekzekutimi të kenë mundësinë t`i drejtohen gjykatës për t`u mbrojtur në rastet kur pretendojnë se titulli ekzekutiv është i pavlefshëm, ose nuk ekziston ose ekziston në një masë më të vogël ose është shuar më pas.
Në rastin konkret të drejtat e palës paditëse në këtë gjykim nuk janë arritur të mbrohen në gjykatë jo për shkak të parashikimit të afatit 30-ditor, po për shkak të veprimit të nenit 179 të KPC-së. Megjithatë, siç rezulton edhe nga përmbajtja e vendimit nr. 489, datë 29.06.2020 të Gjykatës së Rrethit Gjyqësor Lushnjë (shih paragrafin 1.4 të vendimit), ky vendim nuk është ankimuar në gjykatën e apelit, por pala paditëse ka zgjedhur të depozitojë në gjykatë në datën 16.12.2020 të njëjtën kërkesëpadi me të njëjtat palë, objekt dhe shkak ligjor. 
Gjykata referuese, gjithashtu, i ka bazuar pretendimet e saj në dallimet që ekzistojnë mes llojeve të titujve ekzekutivë dhe në faktin se ligjvënësi i ka shtrirë efektet juridike të parashkrimit shues edhe për tituj të tjerë ekzekutivë të ndryshëm nga kontratat e kredisë bankare. Në këtë kuptim, është pretenduar se jokushtetutshmëria e normës qëndron jo vetëm në dallimin e padive njohëse dhe atyre detyruese, por edhe në mungesën e një parashikimi të ndryshëm të normës së kundërshtuar në lidhje me titujt ekzekutivë kreditë bankare. Megjithatë, në vlerësimin e Kolegjit këto pretendime nuk janë të mjaftueshme në nivel kushtetues, për sa kohë që gjykata referuese nuk ka arritur të argumentojë se në ç`mënyrë kjo bie ndesh me parimet dhe të drejtat kushtetuese. Në analizë të sa më sipër, Kolegji konstaton se pretendimi për cenimin e së drejtës së aksesit, në drejtim të përmbushjes së kriterit paraprak për parashtrimin e arsyeve serioze për antikushtetutshmërinë e normës, është haptazi i pabazuar.
Lidhur me parimin e sigurisë juridike dhe kolizionin e normave juridike: Kolegji, duke vlerësuar pretendimet e gjykatës referuese, vlerëson se ajo nuk ka arritur t`i ngrejë ato në nivel kushtetues, duke mos arritur të argumentojë se në ç`mënyrë dispozita ligjore e kundërshtuar ka cenuar parimin e sigurisë juridike në drejtim të elementeve që duhet të përmbajë legjislacioni dhe që kanë të bëjnë me qartësinë dhe parashikueshmërinë e tij. Pretendimet e saj gjykata referuese i ka bazuar në përmbajtjen e nenit 113 të KC-së, që përcakton paditë që nuk parashkruhen, duke pretenduar se në këtë rast jemi para një padie njohjeje dhe jo detyrimi. Sipas saj, për shkak të këtyre dispozitave që sanksionojnë parashikime të ndryshme për të njëjtën çështje, është krijuar një përplasje normash juridike brenda sistemit normativ. 
Gjykata ka theksuar se, bazuar në nenin 131 të Kushtetutës në juridiksionin kushtetues hyjnë papajtueshmëria e ligjeve dhe akteve normative të organeve qendrore e vendore me Kushtetutën dhe marrëveshjet ndërkombëtare, kurse mënyra e të kuptuarit, e të zbatuarit të ligjit dhe e harmonizimit ndërmjet dispozitave të tij me ligje të tjera nuk janë çështje që i përkasin kontrollit kushtetues dhe, për rrjedhojë, nuk janë objekt shqyrtimi nga Gjykata Kushtetuese (shih vendimet nr. 4, datë 23.01.2017; nr.2, datë 03.02.2009 të Gjykatës Kushtetuese). Për sa më sipër, duke mos arritur të argumentojë se ku qëndron paqartësia e normës apo pasiguria juridike për subjektet që përfshihen në të tilla marrëdhënie, gjykata referuese nuk ka arritur të argumentojë në nivel kushtetues as cenimin e parimit të sigurisë juridike.
 Në përfundim, Gjykata Kushetuese ka vlerësuar se gjykata referuese nuk plotëson kriteret e legjitimimit, ndaj kërkesa nuk duhet të pranohet për shqyrtim në seancë plenare. 
2. Vendimi nr.00-2021-1768(251), datë 23.11.2021 i Kolegjit Administrativ të Gjykatës së Lartë

[bookmark: _Hlk130378581]Shkaku ligjor i padisë për pavlefshmërinë e titullit ekzekutiv (neni 609) v. shkaku ligjor i ankimit të kundërshtimit të veprimeve përmbarimore (neni 610).
[bookmark: _Hlk129514031]Në këtë vendim Gjjykata e Lartë, gjatë shqyrtimit të çështjes për pavlefshmërine e titullit ekzekutiv për efekt parashkrimi sipas ligjit të posaçëm ka theksuar dallimin që ekziston midis shkakut ligjor të padisë për pavlefshmërinë e titullit ekzekutiv (neni 609) dhe shkakut ligjor të ankimit të kundërshtimit të veprimeve përmbarimore (neni 610).  Gjykata ka theksuar se shkaku ligjor i padisë së pavlefshmërisë së titullit ekzekutiv qëndron në të drejtën e debitorit, që parashikohet në nenin 609 të Kodit të Procedurës Civile, për t’u çliruar nga një detyrim, i cili rrjedh nga titulli ekzekutiv, për shkak të mospërputhjes ndërmjet realitetit që përfaqëson titulli ekzekutiv, me realitetin që ekziston efektivisht, kur e drejta e kreditorit nuk ka ekzistuar si e tillë që në origjinë, ose për fakte shues të ngjara pas formimit të titullit. Pra, siç shihet, shkak për ngritjen e kësaj padie behet mospërputhja që ekziston mes të drejtës së pasqyruar në një titull ekzekutiv me gjendjen faktike të së drejtës që ekziston konkretisht (Shih vendimi nr.00-2010-815 i vendimit (214), datë 06.05.2010 i Kolegjit Civil të Gjykatës së Lartë). Ndërkohë që shkaku për të cilin mund të kundërshtohen gjyqësish veprimet e përmbaruesit, sipas nenit 610 të Kodit të Procedurës Civile, lidhen kryesisht me parregullsitë procedurale që mund të vërehen gjatë kryerjes së tyre nga ana e vetë përmbaruesit.
Në rastin konkret, paditësi nuk kundërshton (brenda afatit ligjor 5 ditor), veprimet e përmbaruesit, në kuadër të ekzekutimit të titullit ekzekutiv, por kërkon pavlefshmërinë e titullit, padi kjo e cila në referim të parashikimeve të ligjit të posaçëm kushtëzohet me afate të prera ligjore për ushtrimin e kësaj të drejte. 

3. Vendim nr. 00-2016-1859 (174), datë 26.05.2016 i Kolegjit Civil të Gjykatës së Lartë 

Pavlefshmëria e titullit ekzekutiv dhe kundërshtimi i veprimeve përmbarimore. A mund të qëndrojnë këto kërkime së bashku?
Këto padi në një eventualitet të caktuar mund të mos ngrihen dhe të mos qëndrojnë dot të dyja së bashku në një gjykim, pasi nëse kërkohet pavlefshmëria tërësore e titullit ekzekutiv paditësi kërkon të bëjë nul të gjithë procesin e ekzekutimit të detyrueshëm dhe nuk ka fare interes të merret me veprime apo mosveprime të caktuara të përmbaruesit. Ndërsa, kur kërkohet të deklarohet i paligjshëm një veprim apo mosveprim përmbarimor, paditësi indirekt e pranon vlefshmërinë e titullit ekzekutiv por ka pretendime lidhur me mënyrën se si po ekzekutohet ai. Megjithatë, edhe pse qëndrimi i gjykatës është se këto padi nuk mund të qëndrojnë bashkërisht në një gjykim, referuar edhe praktikës gjyqësore vendimi nr.214, datë 06.05.2011, i Kolegjit Civil të Gjykatës së Lartë, mbi këtë konkluzion logjik prevalon detyrimi ligjor i gjykatës për t’u shprehur mbi gjithçka që kërkohet dhe vetëm mbi atë që kërkohet (Neni 6 i Kodit të Procedurës Civile). 
4. [bookmark: _Hlk129511991][bookmark: _Hlk130246145]Vendim nr.00-2022-95(11), datë 17.01.2022 i Kolegjit Civil të Gjykatës së Lartë

Kompetenca lëndore në fazën e ekzekutimit të detyrueshëm[footnoteRef:1]  [1:  Shih dhe vendimin nr. 3336, datë 09.07.2015 i Gjykatës së Lartë; Vendim nr. 2328, datë 14.11.2017 i Gjykatës së Lartë.] 

KCGJL vlerëson se, gjatë gjykimit të çështjes në themel, kriteri për ndarjen e kompetencës lëndore është natyra juridike e marrëdhënies që ka gjeneruar titullin ekzekutiv. Nëse është marrëdhënie juridike civile, atëherë edhe gjykimi mbi titullin ekzekutiv dhe ekzekutimin e detyrueshëm të tij, është në kompetencën lëndore të gjykatave civile. Nëse është marrëdhënie juridike administrative, atëherë edhe gjykimi mbi titullin ekzekutiv dhe gjykimet mbi ekzekutimin e detyrueshëm të tij, janë në kompetencën lëndore të gjykatave administrative.
Në rastin konkret titulli ekzekutiv, për të cilin pretendohet pavlefshmëria është vendimi gjyqësor mbi rillogaritjen e të drejtës së pensionit të parakohshëm referuar ligjit nr. 8087/1996, i ndryshuar “Për sigurimin shoqëror suplementar të ushtarakëve të Forcave të Armatosura të Republikës së Shqipërisë”, pra ky titull ekzekutiv ka karakter administrativ.Për pasojë, pamvarsisht se në momentin e zhvillimit të atij gjykimi, respektivisht në vitet 2008 dhe 2010, nuk ka qenë funksionale Gjykata Administrative dhe ai gjykim duhet të jetë kryer nga kolegjet administrative pranë Gjykatës së Rrethit Gjyqësor Tiranë dhe Gjykatës së Apelit Tiranë, gjykimi mbi pavlefshmërinë e titull ekzekutiv ka natyrë administrative, çka nënkupton se padia objekt i këtij gjykimi duhet të ishte shqyrtuar nga Gjykata Administrative e Shkallës së Parë Tiranë.

5. [bookmark: _Hlk129512223][bookmark: _Hlk130371688]Vendim nr. 00-2022-29, datë 19.01.2022 i Kolegjit Civil të Gjykatës së Lartë

Afati i ankimit ndaj vendimit për pavlefshmërinë e titullit ekzekutiv
[bookmark: _Hlk129512010]         Në vendimin nr.00-2022-29, datë 19.01.2022, me objekt pavlefshmërinë e titullit ekzekutiv, KCGJL evidenton se, goditja e titullit ekzekutiv për pavlefshmëri bëhet me padi para gjykatës së vendit të ekzekutimit dhe jo me ankim kundër veprimeve të përmbaruesit gjyqësor. Kjo është një padi që lidhet me themelin e çështjes dhe i përket një gjykimi të zakonshëm, e për pasojë edhe ankimi është i zakonshëm, pra duhet të ushtrohet brenda afatit 15 ditor.

6. Vendim nr.00-2018-269(23), datë 15.03.2018 i Kolegjit Civil të Gjykatës së Lartë

Dallimi midis shkakut të pavlefshmërisë së titullit ekzekutiv vendim gjyqësor dhe shkaqet e rishikimit.
Në rastin kur titull ekzekutiv është një vendim gjyqësor i formës së prerë, sipas nenit 609 të Kodit të Procedurës Civile, ai mund të kundërshtohet dhe goditet për pavlefshmëri vetëm për fakte juridike (ngjarje apo rrethana) që kanë ndodhur pasi vendimi gjyqësor ka marrë formë të prerë dhe që kanë ndikuar në shuarjen apo ndryshimin e së drejtës të përfshirë në të. Ratio legis e këtij parashikimi lidhet me parimin e gjësë së gjykuar (res judicata), i cili pengon rigjykimin dhe dhënien e një vendimi të ri mbi një konflikt i cili është zgjidhur me vendim gjyqësor të formës së prerë. Karakteri përfundimtar dhe i përhershëm i vendimit gjyqësor nënkupton që rastet kur gjykata ka vendosur përfundimisht për një çështje, vendimi i saj nuk duhet të vihet në dyshim[footnoteRef:2]. Parimi i sigurisë juridike dikton rregullin, që kur mosmarrëveshja civile është shqyrtuar në themel nga gjykatat ajo duhet të vendoset njëherë e përgjithmonë dhe nuk duhet të diskutohet apo të vihet në pikëpyetje[footnoteRef:3]. Gjëja e gjykuar nënkupton, që asnjë palë nuk ka të drejtë të kërkojë rishikimin e një vendimi të formës së prerë vetëm për të përfituar një ridëgjim në seancë gjyqësore, një rishqyrtim dhe një rigjykim të çështjes. [2:  Vendim i Gjykatës Kushtetuese nr. 23, dt. 08.06.2007.]  [3:  Shiko çështjen “Kehaya dhe të tjerë kundër Bullgarisë”, app. no. 477 97/99 dhe 68698/01, dt. 12.01.2006, të Gjykatës Europiane të të Drejtave të Njeriut (në vijim Gj.E.D.NJ).] 

…Kolegji thekson se padia për pavlefshmërinë e një vendimi gjyqësor të formës së prerë, nuk mund të ngrihet duke pretenduar shkaqe apo rrethana që objektivisht kanë ekzistuar para dhënies së vendimit gjyqësor dhe që potencialisht mund të ishin shkak ankimi apo rekursi ndaj këtij vendimi, si mjete të zakonshme të goditjes së tij. Kjo padi mund të ngrihet vetëm për rrethana apo fakte juridike të cilat objektivisht ndodhin dhe lindin në kohë pas momentit procedural të marrjes formë të prerë të vendimit gjyqësor dhe që janë të tilla që ndryshojnë në sasi të drejtën e përfshirë në të. Nëse rrethana të tilla të faktit, që po të diheshin nga gjykata në momentin e gjykimit do të ndikonin në vendimin e dhënë, kanë ekzistuar objektivisht më parë në kohë, por zbulohen më pas, atëherë palët ndërgjyqëse kanë vetëm mundësinë e rishikimit të vendimit gjyqësor të formës së prerë dhe të rigjykimit në kushtet e parashikuara nga neni 494 e vijues i Kodit të Procedurës Civile.
Bazuar në këto parashikime ligjore, Kolegji vlerëson se, rishikimi i vendimeve është një mjet i jashtëzakonshëm për goditjen e vendimeve civile, që ka për qëllim rishikimin e çështjes së përfunduar me vendime të formës se prerë, për shkak se vendimi i gjykatës është i gabuar përsa i përket çmuarjes së faktit. Ky gabim “në fakt” sipas nenit 494 të K.Pr.Civile, duhet të rrjedhë ose për shkak se, nuk janë marrë parasysh në dhënien e vendimit rrethana të cilat nuk diheshin më parë prej gjykatës, por që dalin më vonë, të cilat do t'i jepnin çështjes një zgjidhje të ndryshme ose vërtetohet se vendimi i dhënë është bazuar në dokumenta të falsifikuara etj. Kolegji vlerëson se kompetencat për rishikim të gjykatave më të larta duhen ushtruar vetëm për korrigjimin e gabimeve gjyqësore dhe dështimeve në dhënien e drejtësisë dhe jo për të kryer një gjykim të ri të çështjes. Rishikimi nuk duhet trajtuar si një apel i fshehur dhe thjesht mundësia e ekzistencës të pikëpamjeve të ndryshme në lidhje me objektin e gjykimit nuk përbën bazë për rishqyrtim. Shfrytëzimi i këtij mjeti procedural, si përjashtim nga parimi gjë e gjykuar, justifikohet vetëm kur bëhet e nevojshme nga rrethanat me natyrë të rëndësishme dhe detyruese[footnoteRef:4]. Për këto arsye, Ligjvënësi ka parashikuar mundësinë e rishikimit të vendimeve gjyqësore të formës së prerë, vetëm kur “rrethana e rreme” që ka ndikuar në dhënien e vendimit është çertifikuar paraprakisht dhe verifikuar nëpërmjet një procesi gjyqësor civil apo penal. [4:  Shiko çështjen “Brumarescu kundër Rumanisë”, app. No. 28342/95, dt. 28.10.1999 të Gj.E.D.NJ.] 

Në vijim të këtij arsyetimi, Kolegji thekson se pavlefshmëria e titullit ekzekutiv dhe rishikimi i vendimit gjyqësor të formës së prerë janë dy institute të ndryshme të së drejtës procedurale civile dhe dy mjete të dallueshëm të goditjes së vendimit gjyqësor të formës së prerë. Ajo që i dallon është se rishikimi synon të rivendikojë me karakter retrospektiv drejtësinë në marrëdhënien juridike midis palëve ndërgjyqëse, për situatën faktike “para” dhënies së vendimit gjyqësor, ndërsa pavlefshmëria e titullit ekzekutiv synon të rregullojë dhe të rivendikojë drejtësinë për situatën faktike “pas” dhënies së vendimit gjyqësor. Duke qenë dy institute të dallueshëm nga njëri-tjetri, Kolegji vlerëson se shfrytëzimi i njërit apo i tjetrit, për rivendosjen e së drejtës, sipas disponibilitetit të palës, nuk është me karakter alternativ, por përjashtues, sipas kushteve dhe kritereve ligjore të ndryshme që parashikohen për secilin prej tyre.
Duke iu rikthyer rastit konkret, Kolegji e vlerëson të drejtë arsyetimin e gjykatës së shkallës së parë dhe gjykatës së apelit, se paditësi ka përzgjedhur mjetin e gabuar për t’iu drejtuar gjykatës me padinë e pavlefshmërisë së titullit ekzekutiv, për shkak se vendimet gjyqësore të kundërshtuara prej tij janë bazuar në dokumenta të fallsifikura. Bazuar në nenin 494/ç të K.Pr.Civile, në një rast të tillë paditësi do të duhet t’i ishte drejtuar gjykatës kompetente me kërkesën për rishikim të vendimit gjyqësor të formës së prerë, në mënyrë që nëse plotësohen kriteret ligjore të parashikuara në nenet 494 e vijues të K.Pr.Civile t’i jepej udhë rigjykimit dhe mundësisë për t’ia nënshtruar debatit kontradiktor gjyqësor situatën faktike të zbuluar rishtazi. 

7. [bookmark: _Hlk130402921]Vendim nr. 00-2016-1859 (174), datë 26.05.2016 i Kolegjit Civil të Gjykatës së Lartë 

[bookmark: _Hlk130367533]Pavlefshmëria e titullit ekzekutiv dhe pamundësia e ekzekutimit të detyrimit
Kolegji Civil i Gjykatës së Lartë në këtë vendim ka bërë një analizë se çfarë kërkesash duhet të përmbajë titulli ekzekutiv për të qenë i ekzekutueshëm, gjjithashtu ka bërë diferencën midis pavlefshmërisë së pavlefshmërisë së titullit ekzekutiv dhe pamundësisë së ekzekutimit të detyrimit. Ndër të tjera kjo gjykatë ka theksuar se: “Në lidhje me kërkimin e paditësit për pavlefshmërinë e titullit ekzekutiv, Gjykatës i duhet të bëjë ndryshimin midis pavlefshmërisë së titullit ekzekutiv dhe paekzekutueshmërisë së tij. Pavarësisht se mund të përkojnë në disa raste, kurrsesi nuk mund të identifikohen si raste. Pavlefshmëria është një difekt i cili gjendet në origjinë dhe nuk e lejon të bëjë të ekzekutueshëm një titull ekzekutiv, paekzekutueshmëria është një e metë e cila mund të ndreqet me mënyra ligjore nga vetë kreditori në të ardhmen...Kur vendimi është i pa ekzekutueshëm, gjykata duhet të orintojë kreditorin i cili duhet të kërkojë zgjidhje tjetër, bazuar në nenin 314 të K.Pr.Civile, t’i drejtohet gjykatës për sqarim dhe interpretim vendimi ose të arrijë nëpërmjet paraqitjes së provave të përcaktojë saktë debitorin e tij. Nga sa më sipër, ky Kolegj arrin në konkluzionin se element i rëndësishëm i titullit ekzekutiv është saktësia e titullit ekzekutiv sepse lidhet drejtpërdrejt me ekzekutueshmërinë e tij. Në këto kushte, duke qenë se në rastin konkret mungon një element i tillë, përmbaruesi gjyqësor duhet të refuzojë ekzekutimin e titullit. Kolegji Civil i Gjykatës së Lartë vlerëson se gjatë rishqyrtimit të çështjes, gjykata duhet të hetojë në lidhje me kërkesat që duhen në lidhje e ekzistencën e një titulli ekzekutiv, referuar ligjit nr.8471, datë 08.04.1999 “Për nxjerrjen e detyrimit dhe kthimin e vlerave pasurore në llogarinë e personave juridik jo bankar që kanë marre hua nga publiku i gjerë”.

8. Vendim nr. 292, datë 10.06.2015 i Gjykatës së Lartë

Lëshimi i urdhrit të ekzekutimit që ka konsideruar një akt titull ekzekutiv nuk përbën gjë të gjykuar[footnoteRef:5]. [5:  Mund të mbahet parasysh dhe vendimi nr. 39, datë 16.10.2007 i Gjykatës Kushtetuese, i cili ka theksuar se procedura për lëshimin e urdhrit të ekzekutimit nuk është përfundimtare, por ajo përbën një fazë ndërmjetëse që përgatit palët në një marrëdhënie kredie bankare për fazën eventualisht pasardhëse të shqyrtimit të ekzistencës së detyrimit dhe të shumës së saktë të tij, ashtu siç parashikohet në nenin 609 të Kodit të Procedurës Civile. 
] 

Me të drejtë është konstatuar se kontrata e lidhur midis palëve, edhe pse përmban detyrime në të holla, nuk përbën titull ekzekutiv ashtu siç është trajtuar me vendimin për lëshimin e urdhrit të ekzekutimit, por ajo është një kontratë e dyanshme, me detyrime reciproke për të dyja palët kontraktuale. Kolegji Civil i Gjykatës së Lartë e gjen me vend arsyetimin dhe konkluzionin e gjykatave më të ulëta për sa përket pranimit të padisë së pavlefshmërisë së titullit ekzekutiv, duke përmbushur rolin dhe funksionin e tyre, atë të interesimit të dispozitës ligjore dhe jo atë të prodhimit të dispozitës ligjore, siç ka vepruar në këtë rast, gjykata që ka lëshuar urdhrin e ekzekutimit. 
9. Vendim nr. 00-2010-144 (01), datë 07.01.2010 i Kolegjit Civile të Gjykatës së Lartë

Kanë interes të ligjshëm për t’iu drejtuar Gjykatës edhe sbjektet që kanë hequr të drejta nga palët
Kolegji Civil i Gjykatës së Lartë, ka arsyetuar se konkluzioni i gjykatave të faktit se paditësat nuk legjitimohen në ngritjen e padisë, me argumentin se ata nuk janë palë debitore të vendimit të vënë në ekzekutim, është rrjedhojë e interpretimit dhe zbatimit të gabuar të neneve 32, 451/a, 609 e 610 të K.Pr.Civile.
Ndryshe nga sa pranojnë gjykata e shkallës së parë dhe ajo e apelit, ky Kolegj vlerëson se paditësat, për rastin konkret, kanë interes të ligjshëm për të përdorur mjetet juridike të njohura nga ligji (Kodi i Procedurës Civile) në lidhje me veprimet që kanë të bëjnë me procesin e ekzekutimit të titullit ekzekutiv. Ky interes lidhet me faktin se së pari, ekzekutimi i detyrueshëm drejtohet/shtrihet drejtpërdrejt mbi sendet që aktualisht janë në pronësi të tyre dhe së dyti, ata janë subjekte që kanë hequr të drejta nga personi i tretë Kristo Ago, i paditur në gjykimin vendimi i të cilit është vënë në ekzekutim të detyrueshëm. 
Kolegji Civil i Gjykatës së Lartë sjell në vëmendje të gjykatave të faktit se në procesin e ekzekutimit të titujve ekzekutiv, përfshirë edhe vendimet gjyqësore, si rregull, marrin pjesë dy palë: kreditori/rët, që kërkon vënien e titullit të ekzekutimit në ekzekutim dhe debitori, që është i detyruar nga titulli i ekzekutimit për ekzekutim, të japë diçka ose të kryejë apo moskryejë një veprim të caktuar. Koncepti i kreditorit dhe i debitorit në procesin e ekzekutimit të një vendimi gjyqësor jo gjithmonë përputhet me konceptin e paditësit dhe të paditurit të procesit gjyqësor. Po kështu këto koncepte nuk përputhen gjithmonë as me subjektet e marrëdhënies juridike të detyrimit objekt gjykimi dhe as me përmbajtjen e rregullimet ligjore për këtë të fundit, sikurse ka pranuar gjykata e shkallës së parë kur referon në nenet 508-529 të Kodit Civil në lidhje me shuarjen e detyrimeve.Kjo dhe për arsye se, marrëdhënia juridike e detyrimit me gjithë ngjashmërinë që ka me marrëdhënien juridike proceduriale civile, në përmbajtje ka ndryshime dhe për pasojë nuk mund të njësohet shuarja e detyrimit parashikuar në dispozitat e mësipërme me shuarjen e marrëdhënies juridike proceduriale gjatë procesit të ekzekutimit të detyrueshëm të një titulli ekzekutiv, parashikuar nga neni 616 i K.Pr.Civile, qoftë ky i fundit dhe rrjedhojë e mosekzekutimit vullnetar të një detyrimi të lindur nga marrëdhënie juridike detyrimi.
Legjislacioni ynë procedurial i jep vendimit gjyqësor të formës së prerë autoritet të plotë. Ai ka karakter të detyrueshëm kundrejt palëve, kundrejt gjykatës që e ka dhënë, si dhe përkundrejt të gjitha gjykatave të sistemit tonë gjyqësor dhe organeve të tjera shtetërore. Fuqia detyruese e vendimit gjyqësor karakterizohet në detyrimin që kanë palët pjesëmarrëse në proces ose personat që u rrjedhin përfitime prej tyre, që të respektojnë të gjitha detyrimet e caktuara nga vendimi gjyqësor. Palët, të quajtura kreditor dhe debitor, gjatë procesit të ekzekutimit të një titulli ekzekutiv janë subjektet e marrëdhënies juridike proceduriale që lind gjatë këtij procesi, të cilat jo gjithmonë janë të pandryshueshme. I rëndësishëm është mosndryshimi i identitetit të tyre juridik.
 Në procesin e ekzekutimit mund të ketë edhe raste suksedimi në të drejta, si në rastet e riorganizimit apo mbarimit të personave juridikë ose në rast transferimi të të drejtave mbi pasurinë objekt ekzekutimi me trashëgimi ose me kontratë, këto të drejta kalojnë nga paditësi ose i padituri në persona të tjerë. Suksesorët në të drejtat e personave juridikë ose fizikë, ashtu sikurse mund të fillojnë procesin e ekzekutimit të vendimit gjyqësor të dhënë në favor të personit prej të cilit ata heqin të drejtat ose të ndërhyjnë në një proces të filluar, duke zenë vendin e kreditorit, po ashtu mund të zenë dhe vendin e debitorit të dalë nga procesi apo të bëhen palë e të përfshihen si subjekte së bashku me kreditorin apo debitorin fillestar.
Ky qëndrim buron nga përmbajtja e nenit 451/a të K.Pr.Civile, të cilin, megjithëse gjykata e shkallës së parë e citon, gabon në interpretimin dhe zbatimin e kësaj dispozite. Në vështrim të shprehjes “Vendimi që ka marrë formë të prerë është i detyrueshëm për palët, për trashëgimtarët e tyre, për personat që heqin të drejta nga palët,...” kuptohet se palët në marrëdhëniet e tyre për çështjen e gjykuar duhet t’i përmbahen pikërisht urdhërimeve të këtij vendimi. E njëjta gjë kuptohet edhe për trashëgimtarët e tyre dhe për personat e tjerë, që heqin të drejta nga palët (qoftë nga gjyqfituesi apo gjyqhumbësi), përsa i përket zgjidhjes që përmban vendimi gjyqësor i formës së prerë për marrëdhëniet midis palëve. Pra, fuqia detyruese e vendimit të formës së prerë shtrihet edhe mbi personat që heqin të drejta nga palët.
Për rastin në shqyrtim, nga materialet e dosjes gjyqësore rezulton se kalimi i pronësisë nga Kristo Ago tek paditësat është konstatuar gjatë gjykimit të ankimit kundër vendimit nr.1073, datë 16.04.2004 në gjykatën e apelit, por nuk rezulton që gjykata në shqyrtimin e kësaj padie të ketë verifikuar faktin se kur paditësat të kenë hequr të drejta nga Kristo Ago. Në rigjykim gjykata duhet të verifikojë momentin e kalimit të pronësisë tek paditësat, dhe në varësi të këtij momenti dhe rregullave proceduriale të vlerësojë pasojat juridike që u nënshtrohen paditësat. Nëse rezulton se paditësave ju ka kaluar pronësia pas ngritjes së padisë, pavarësisht se ata nuk janë thirrur në atë gjykim, vendim i të cilit është vënë në ekzekutim, gjykata duhet të referojë në rregullat e parashikuara në nenet 200 e 451/a të K.Pr.Civile. Nëse rezulton se paditësat kanë fituar pronësinë para ngritjes së padisë, gjykata duhet të vlerësojë ekzekutueshmërinë e vendimit gjyqësor të formës së prerë jo vetëm në lidhje me objektin ndaj të cilit duhet të kryhen veprimet përkatëse, por edhe ndaj subjektit apo subjekteve që gëzojnë të drejta mbi këtë objekt, të cilët, megjithëse kanë qënë pronarë të sendit, nuk janë thirrur në gjykimin e zhvilluar vendimi i të cilit është vënë në ekzekutim të detyrueshëm. Kolegji Civil i Gjykatës së Lartë vlerëson se, për të dy arsyet e momentet e sipërpërmendura, paditësat legjitimohen të përdorin mjetet jurdike që kanë zgjedhur në mbrojtje të të drejtave dhe interesave të pretenduara dhe padia e tyre nuk mund të rrëzohet për mungesë legjitimiteti.

10. Vendim nr. 00–2020–778(35), datë 02.11.2020 i Kolegjit Administrativ të Gjykatës së Lartë

Ndërpreja e afatit të parashkrimit të titullit ekzekutiv
Lëshimi i urdhrit të ekzekutimit nuk është momenti i fillimit të ekzekutimit të një titulli ekzekutiv. Lëshimi i urdhrit të ekzekutimit është një gjykim gracioz i cili ka për qëllim verifikimin e ekzistencës kushteve të vlefshmërisë së një titulli ekzekutiv. Fillimi i ekzekutimit është momenti i paraqitjes së kërkesës përmbaruesit për nisjen e ekzekutimit të detyrueshëm. Mund të ndodhë që kreditori të nxjerrë urdhrin e ekzekutimit për një titull ekzekutiv dhe më tej të mos kërkojë ekzekutimin e detyrueshëm të tij. Faza e ekzekutimit të detyrueshëm, e cila është faza e dytë e realizimit të së drejtës (faza e parë është faza e njohjes së të drejtës), fillon jo me paraqitjen e kërkesës për lëshimin e urdhrit të ekzekutimit por me paraqitjen e kërkesës drejtuar shërbimit përmbarimor gjyqësor për ekzekutimin e titullit ekzekutiv, për të cilin është lëshuar urdhri i ekzekutimit, pasi është kjo e fundit që tregon vullnetin e kreditorit për të ekzekutuar të drejtën e tij subjektive, e cila përmbahet tek titulli ekzekutiv. 
Ndërprerja e afatit të parashkrimit të ekzekutimit nuk mund të jetë e lidhur me paraqitjen e kërkesës për lëshimin e urdhrit të ekzekutimit, pasi kjo e fundit nuk i njoftohet debitorit, por me paraqitjen e kërkesës drejtuar shërbimit përmbarimor gjyqësor për ekzekutimin e titullit ekzekutiv, i cili më pas njofton debitorin për fillimin e ekzekutimit, duke i lënë dhe kohën e parashikuar për ekzekutimin vullnetar të detyrimit. Pra, ndërprerja e afatit të parashkrimit lidhet me dijeninë e debitorit. Ngjashëm, afati i parashkrimit të padisë ndërpritet me paraqitjen e kërkesëpadisë në gjykatë, e cila më pas i komunikohet të paditurit. 
Kjo parashikohet edhe në nenin 131/ç të Kodit Civil, i cili përcakton se: “Parashkrimi ndërpritet: ç) me paraqitjen e kërkesës për ekzekutimin e detyrueshëm të vendimit gjyqësor apo të arbitrazhit përkatës, si dhe të çdo titulli ekzekutiv tjetër”. Me termin kërkesë për ekzekutim të detyrueshëm duhet të kuptohet kërkesa që i drejtohet shërbimit përmbarimor gjyqësor dhe jo kërkesa për lëshimin e urdhrit të ekzekutimit. Kjo vjen jo vetëm nga interpretimi literal i dispozitës por edhe nga interpretimi i saj sistematik me shkronjat e tjera të të njëjtit nen, të cilat kanë si emërues të përbashkët dijeninë e debitorit.
11. [bookmark: _Hlk130372145][bookmark: _Hlk130384057]Vendim nr. 00 - 2021- 421 datë 14.04.2021, i Kolegjit Administrativ i Gjykatës së Lartë

Parashkrimi i dënimit administrativ me gjobë 

Në mbështetje të nenit 22 të ligjit nr. 10297/2010 “Për kundërvajtjet administrative” (në vijim ligji nr. 10297/2010), vendimi për kundërvajtjen administrative, për të cilën është parashikuar dënimi me gjobë, përbën titull ekzekutiv. Vlerësohet se në thelb pala paditëse ka investuar gjykatën, duke kërkuar pavlefshmërinë e titullit ekzekutiv, konkretisht gjobës nr. 12, datë 06.11.2017, për shkak se detyrimi është shuar me kalimin e afatit dy vjeçar. Kolegji vlerëson se në lidhje me këtë kërkesëpadi rruga gjyqësore është e vetmja që duhet të ndiqet, pasi akti administrativ nr. 12, datë 06.07.2017, ku paditësi është dënuar me gjobë, është kthyer në titull ekzekutiv dhe këto tituj kundërshtohen vetëm nëpërmjet gjykatës (Për më tepër shih vendimin nr.23 datë 16.03.2017 të Kolegjit Civil të Gjykatës së Lartë). Gjithashtu në nenin 46 të ligjit nr. 10 279/2010 parashikohet: “Me përjashtim të rasteve kur ligji i posaçëm parashikon ndryshe, dënimi administrativ, i nxjerrë nga organi i administratës publike, i cili nuk ekzekutohet me kalimin e dy viteve nga data e nxjerrjes së vendimit për kundërvajtjen administrative, parashkruhet. Në këtë rast, organi administrativ, që ka nxjerrë vendimin për kundërvajtjen administrative, me vendim konstaton parashkrimin. Në vendimin, ku konstatohet parashkrimi i dënimit administrativ, listohen edhe arsyet që kanë çuar në këtë përfundim”. Kolegji vlerëson se në kuptim të kësaj dispozite veprimtaria e organit publik për nxjerrjen e aktit administrativ që konstaton parashkrimin e dënimit me gjobë mbetet një e drejtë e organit publik të cilën ai mund ta ushtroi kryesisht ose me kërkesë të palës së interesuar. Nga përmbajtja e nenit 46 të ligjit nr.10279/2010 nuk rezulton se parashikohet një procedurë e detyrueshme e ankimit administrativ, shterimi i së cilës do mund të përbënte parakusht për aktivizimin e juridiksionit gjyqësor. 
12. [bookmark: _Hlk129519468]Vendimin nr.00-2022-606(143), datë 01.04.2022, i Kolegjit Administrativ i Gjykatës së Lartë

[bookmark: _Hlk130395905]Parashkrimi i dënimit administrativ me gjobë 

[bookmark: _Hlk129512368]Në vendimin nr.00-2022-606(143), datë 01.04.2022, me objekt pavlefshmërinë e titullit ekzekutiv dhe shuarjen e dënimit administrativ, pasi ka kaluar afati i parashkrimit, KAGJL  shprehet se, ligji i zbatueshëm për kundërvajtjet administrative nuk është ligji nr. 10297, datë 20.05.2010 ku janë bazuar gjykatat e faktit, por ligji nr. 7697, datë 07.04.1993, pasi veprimi administrativ është kryer përpara hyrjes në fuqi të ligjit nr. 10297/2010. Po kështu, procedura gjyqësore për kundërshtimin e dënimit administrativ në shkallë të parë ka nisur dhe përfunduar përpara hyrjes në fuqi të ligjit nr. 10297/2010. KAGJL sqaron se, për çështjen objekt shqyrtimi nuk gjen zbatim as neni 48 i ligjit nr. 10279, datë 20.05.2010 sepse nuk plotësohen kumulativisht dy kushtet: a) procedura e shqyrtimit administrativ ka përfunduar dhe b) nuk ka filluar procedura e shqyrtimit gjyqësor. (...) Kolegji vlerëson se momenti prej të cilit nis afati për vënie në ekzekutim të dënimit administrativ, është data e dhënies së vendimit të gjykatës së shkallës së parë, vendimi i të cilës është i formës së prerë për efekt ekzekutimi. Pra, momenti kur kreditorit i ka lindur e drejta për të kërkuar vënien në ekzekutim të gjobës është data 12.04.2010. Kolegji vlerëson se në rastin në gjykim formën e prerë vendimit gjyqësor i’a ka dhënë ligji, pa e kushtëzuar nga ushtrimi i ankimit pranë Gjykatës së Apelit....Meqenëse gjoba është bërë e ekzekutueshme në vitin 2010 dhe vënia në ekzekutim e saj është bërë në vitin 2012, marrë në konsideratë afatin 1-vjeçar të parashkrimit të këtyre titujve, në rastin konkret titulli rezulton që të jetë parashkruar. 
13. Vendim nr.320, datë 04.02.2020 i Gjykatës Administrative të Shkallës së Parë Tiranë 

Parashkrimi i dënimit administrativ me gjobë v. mosekzekutimi i detyrimit

Gjykata thekson se, parashkrimi i dënimit të ekzekutimit administrativ dhe rrjedhimisht shuarja e tij, sipas kushteve dhe rrethanave të vendosura në ligj, me Nr.10129/2010  nuk është i njëjti koncept ligjor me parashkrimin e të drejtës (procedurave ligjore përmbaruese) për të vënë në ekzekutim të detyrueshëm një titull ekzekutiv, pasi në rastin e parë, ligji kërkon (mos)ushtrimin e vullnetit të organit administrativ që ka nxjerr dënimin administrativ dhe në rastin e dytë, kërkohet (mos)ushtrimi i vullnetit të përmbaruesit gjyqësor, në të tjera kushte dhe rrethana specifike të përcaktuara në ligj, (dispozitat e K.Pr.Civile, nenet 510 e vijuese) që janë krejt të ndryshme se nga ato të përmendura si më lart për rastin e parë. 
Për sa kohë në këtë gjykim u provua se, ekzekutimi i titullit ekzekutiv prej përmbaruesit gjyqësor (u provua që ndodhemi në rastin e parë sipas paragrafit të mësipërm) rrjedhimisht  provohet para Gjykatës së Ekzekutimit se, organi  publik (administrativ) brenda 2 viteve nga nxjerrja e dënimit administrativ ka ushtruar vullnet të tij për të vënë në ekzekutim dënimin administrativ. 
 
· KUNDËRSHTIMI I VEPRIMEVE PËRMBARIMORE (Neni 610 i KPC)

14. [bookmark: _Hlk130234580][bookmark: _Hlk130381112]Vendimi nr. 30, datë 25.05.2015 i Gjykatës Kushtetuese

A cënon të drejtat kushtetuese të debitorit afati 20 ditor i pezullimit të ekzekutimit
Gjykata Kushtetuese ka rrëzuar kërkesën për shfuqizimin e paragrafit të nenit 609 të KPC i cili parashikon se: “Kur titulli ekzekutiv është një akt për dhënien e kredive bankare ose akt për dhënien e kredive nga institucionet financiare jobankare dhe gjykata ka vendosur pezullimin e ekzekutimit të vendimit, masa e pezullimit konsiderohet e rënë nga fuqia me kalimin e 20 ditëve nga momenti i dhënies së vendimit të pezullimit”, duke argumentuar se “... Gjykata referuese ngre pretendime në lidhje me dispozitën objekt gjykimi, që parashikon pezullimin e ekzekutimit si një masë paraprake dhe që synon të ndalojë procedurat e ekzekutimit deri në përfundim të shqyrtimit gjyqësor, me qëllim garantimin e të drejtave të debitorit. Sipas gjykatës referuese, afati 20–ditor, si afat i masës së pezullimit të ekzekutimit, nuk i përgjigjet mbrojtjes së të drejtave të debitorit, i cili do të kalojë të gjitha procedurat e përfundimit të gjykimit me palë kundërshtare. Në analizë të kriterit të legjitimimit “arsye serioze për antikushtetutshmëri”, Gjykata vëren se gjykata referuese nuk argumenton mjaftueshëm në nivel kushtetues shkeljen e të drejtave të debitorit për një fazë përmbyllëse të procesit, që nga pikëpamja e themelit për të drejtat dhe detyrimet juridiko - civile të palëve kontraktuale është përfunduar, ndërkohë që, nga ana tjetër, afati prezumohet t’i shërbejë përshpejtimit të procesit gjyqësor në funksion të përfundimit të fazës së ekzekutimit të titujve ekzekutivë në fushën kredive bankare dhe  institucioneve jobankare. 
15. Vendim nr. 00-2022-179(36), datë 31.01.2022, i Kolegjit Civil të Gjykatës së Lartë

[bookmark: _Hlk129514872]Afati i ankimit ndaj vendimit për pavlefshmërinë e titullit ekzekutiv dhe kundërshtimit të veprimeve përmbarimore
[bookmark: _Hlk129512248]Në vendimin nr.00-2022-179(36), datë 31.01.2022, me objekt pavlefshmërinë e titullit ekzekutiv “kontratë”, KCGJL-ja ka vlerësuar se, ankimi i veçantë ushtrohet kundër vendimeve të ndërmjetme të gjykatës së shkallës së parë vetëm në ato raste kur ai është parashikuar shprehimisht. Për rastet e tjera, si mjet ankimi për goditjen e vendimeve të gjykatës së shkallës së parë ushtrohet ankimi, afati i të cilit është 15 ditor, pra zbatohet rregullimi i përgjithshëm. Gjithashtu, saktësohet se, ankimi i veçantë brenda 5 ditëve ushtrohet kundër vendimit të ndërmjetëm dhe jo atij përfundimtar të gjykatës që zgjidh në themel çështjen, pasi ndaj tij gjen zbatim afati i përgjithshëm i ankimit 15-ditor. Në kushtet kur nëçështjen objekt shqyrtimi kemi kërkime të cilat rregullohen sipas përcaktimeve të nenit 609 të KPC, dhe si pasojë e kësaj pavlefshmërie të konstatuar nga gjykata e shkallës së parë ka ardhur dhe anullimi i veprimeve të përmbaruesit, si afat për kundërshtimin e vendimit përfundimtar, do të merret afati i ankimit, që përcaktohet për nenin 609 të KPC. 

16. Vendim nr. 00-2021-2201 (159), datë 24.11.2021, i Kolegjit Civil të Gjykatës së Lartë

Afati i ankimit ndaj pezullimit dhe kundërshtimit të veprimeve përmbarimore

Në interpretim në tërësi të dispozitës, nenit 610 të KPC, gjykata që shqyrton padinë për kundërshtimin e veprimeve përmbarimore, në fund të gjykimit zgjidh çështjen në themel dhe shprehet me vendim përfundimtar. Gjatë zhvillimit të procesit gjyqësor, krahas vendimeve të tjera të ndërmjetëm që jepen “me qëllim që t’i përgjigjet kërkesave dhe të sigurohet zhvillimi i gjykimit në pajtim me dispozitat e këtij Kodi”, gjykata mund të marrë vendim të ndërmjetëm ndaj kërkesave të palëve lidhur me pezullimin ose jo të ekzekutimit të detyrueshëm, ndaj të cilit “mund të bëhet ankim i veçantë”.  Ankimi i veçantë mund të ushtrohet kundër vendimit të pezullimit që mund të marrë gjykata, parashikuar në paragrafin e fundit të nenit 610 të KPC, dhe jo kundër vendimit përfundimtar që zgjidh në themel çështjen. Në praktikën e konsoliduar të Gjykatës së Lartë, ku janë interpretuar nenet 609, 610 dhe 611 të KPC (para shfuqizimit me Ligjin nr. 122/2013), është mbajtur qëndrimi i vazhdueshëm se afati i ankimit ndaj vendimit përfundimtar të gjykatës që ka disponuar në lidhje me një padi të ngritura sipas nenit 609 apo 610 të KPC është 15 ditë sipas rregullave të zakonshme të ankimit. Ndërkohë afati 5 ditor apo ankimi i veçantë sipas nenit 609 paragrafi i fundit apo sipas nenit 610, po paragrafi i fundit, është mjet për goditjen e vendimeve të ndërmjetme të gjykatës me të cilat vendoset pezullimi i ekzekutimit të titullit ekzekutiv apo i veprimeve përmbarimore të kryera nga përmbaruesi gjyqësor. 

17. Vendim nr. 1325, datë 12.11.2018 i Gjykatës së Apelit Tiranë 

A ushtrohet ankim ndaj vendimit për pezullimin e veprimeve përmbarimore
Për të konkluduar rreth këtij diskutimi ligjor, Gjykata e Apelit mbajti në konsideratë përmbajtjen e nenit 610, paragrafi 5 të Kodit të Procedurës Civile (“Kundër vendimit të gjykatës mund të bëhet ankim i veçantë”). Gjykata vlerësoi se:
1. Në një interpretim gjuhësor të përmbajtjes së kësaj dispozite, pra sipas kuptimit të fjalëve të kësaj dispozite, rezulton të jetë e paqartë se për cilin lloj vendimi të gjykatës bëhet fjalë, pra bëhet fjalë për vendimin përfundimtar për kundërshtimin e veprimeve përmbarimore apo për vendimin e ndërmjetëm për pezullimin e ekzekutimit apo për të dyja këto lloj vendimesh. Nisur nga kjo, mbi një interpretim të tillë të paragrafit 5 të nenit 610 të Kodit të Procedurës Civile nuk mund të thuhet me siguri që ligji lejon bërjen e ankimit të veçantë kundër vendimit të ndërmjetëm të gjykatës së shkallës së parë për marrjen e masës së përkohshme të pezullimit të ekzekutimit të titullit ekzekutiv.
2. Mbi një interpretim sistematik të paragrafit të 5 të nenit 610 të Kodit të Procedurës Civile, pra sipas vendit që ai është radhitur në këtë dispozitë, veçanërisht duke iu referuar përmbajtjes se paragrafëve vijues, rezulton që vendimi i gjykatës për të cilin lejohet ankim i veçantë, sipas paragrafit 5, të jetë pikërisht vendimi përfundimtar i gjykatës për kundërshtimin e veprimeve përmbarimore. Nisur nga kjo, mbi një interpretim sistematik të nenit 610 të Kodit të Procedurës Civile, mund të thuhet me siguri se ligji lejon bërjen e ankimit të veçantë për vendimet përfundimtare të gjykatës për kundërshtimin e veprimeve përmbarimore, por jo edhe sa i përket vendimeve të saj për marrjen  e masës së përkohshme të pezullimit të ekzekutimit të titullit ekzekutiv, përderisa në paragrafët vijues të kësaj dispozite, nuk ka asnjë rregullim për shqyrtimin nga Gjykata e Apelit të këtyre lloj vendimesh të ndërmjetme të gjykatës së shkallës së parë.
3. Mbi një interpretim logjik të paragrafit të 5 të nenit 610 të Kodit të Procedurës Civile, pra sipas qëllimit të ligjvënësit apo logjikës juridike të normës, ndërthurur edhe mbi një interpretim historik objektiv, pra sipas kuptimit të kësaj norme referuar kohës kur ajo ka pësuar ndryshime dhe sipas asaj që ligjvënësi ka synuar të arrijë përmes tyre, rezulton që vendimi i gjykatës për të cilin lejohet ankim i veçantë sipas paragrafit 5, është pikërisht vendimi përfundimtar i gjykatës për kundërshtimin e veprimeve përmbarimore, ndërsa përmes ndryshimeve të bëra në nenin 610 të Kodit të Procedurës Civile, ligjvënësi rezulton që të ketë lejuar gjykimin mbi akte (në dhomë këshillimi), përveç se ka përcaktuar edhe afate të shkurtra kohore për shqyrtimin e kundërshtimeve gjyqësore të veprimeve përmbarimore, qoftë për gjykatën e shkallës së parë, ashtu edhe për Gjykatën e Apelit, duke pasur si synim përfundimin e këtij procesi në një kohë relativisht të shkurtër në të dyja shkallët e gjykimit (teorikisht deri në 90 ditë). Nisur nga kjo, mund të thuhet se nuk ka sens logjik lejimi i ankimit (të veçantë) edhe kundër vendimeve të ndërmjetme të gjykatës së shkallës së parë për pezullimin e ekzekutimit, pasi një gjë e tillë vetëm ngarkon procesin gjyqësor, por pa sjellë ndonjë dobi të veçante për palët. Kufizimi për një periudhë të shkurtër kohore të së drejtës së kreditorit për ekzekutimin e titullit ekzekutiv është çmuar nga ligjvënësi si e përligjur në raport me garantimin e ligjshmërisë së ekzekutimit (përmes kontrollit gjyqësor të tij), për sa kohë një gjë e tillë nuk cenon thelbin e kësaj të drejte.
4.Po i njëjti përfundim arrihet edhe përmes një interpretimi sistematik dhe logjik të dispozitave procedurale civile, pjesë e Institutit të Mjeteve Mbrojtëse Kundër Ekzekutimit, në veçanti të nenit 609, në raport me nenin 610 të tij. Pra, ligjvënësi, kur ka dashur, ka identifikuar dhe rregulluar veçmas shqyrtimin dhe vendimin e ndërmjetëm të gjykatës së shkallës së parë për marrjen e masës së përkohshme të pezullimit të ekzekutimit, sikundër ka parashikuar edhe mundësinë e bërjes ankim (të veçantë) kundër këtij lloj vendimi, gjë të cilën, ndryshe nga neni 609 i Kodit të Procedurës Civile, ai nuk e ka bërë në nenin 610 të këtij Kodi. Rrjedhimisht, rezulton se qëllimi i ligjvënësit nuk ka qenë i njëjtë. Prandaj, mbi një interpretim logjik të këtyre dispozitave, mund të thuhet se paragrafi 5 i nenit 610 të Kodit të Procedurës Civile rregullon vetëm të drejtën e ankimit kundër vendimit përfundimtar të gjykatës së shkallës së parë për kundërshtimin e veprimeve përmbarimore, duke përjashtuar nga ana tjetër të drejtën e ankimit kundër vendimit të ndërmjetëm të gjykatës së shkallës së parë për marrjen e masës së përkohshme të pezullimit të ekzekutimit. Mbi sa më lart, referuar metodave të aplikuara të interpretimit, Gjykata e Apelit ka konklduar se neni 610 i Kodit të Procedurës Civile nuk parashikon, pra ka përjashtuar bërjen e ankimit në Gjykatën e Apelit kundër vendimit të ndërmjetëm të gjykatës së shkallës së parë për marrjen e masës së përkohshme të pezullimit të ekzekutimit të titullit ekzekutiv.

18. Vendimin Nr.81, datë 31.05.2021 i Gjykatës së Apelit Tiranë 

Detyrimi i Gjykatës për njoftimin e palëve dhe përmbaruesit në rastin kur ankimi si mjet për kundërshtimin e veprimeve të përmbaruesit gjyqesor shqyrtohet në dhomë këshillimi.
Si rregull ankimi kundër veprimeve të përmbaruesit gjyqësor shqyrtohet në dhomë këshillimi, pa praninë e palëve (bëhet fjalë për kreditorin dhe debitorin në procesin përmbarimor) dhe përmbaruesit. Mirëpo, fakti se gjykata e shkallës së parë e shqyrton ankimin ndaj veprimeve të përmbaruesit gjyqësor, në dhomë këshillimi pa praninë e palëve, nuk do të thotë se palët dhe përmbaruesi nuk do të njoftohen për ankimin e paraqitur në gjykatë dhe datën e shqyrtimit të tij. Kjo pasi, njësoj si gjykimet e tjera kontradiktore, edhe në këtë lloj gjykimi, ku pjesëmarrësit paraqiten me interesa të kundërta, gjykata duhet të ndjekë dhe të kërkojë të zbatohet parimi i kontradiktoritetit. Në këtë rast, personat që duhet të jenë pjesë e gjykimit për kundërshtimin e veprimeve përmbarimore, janë ata që vlerësohen si palë në procesin përmbarimor (kreditori/ët dhe debitori/ët) plus përmbaruesin gjyqësor.

19. Vendim nr. 755, datë 28.05.2018 i Gjykatës së Apelit Tiranë

A duhet të aplikohen dispozitat e të ankimit mjet procedural (nenet 442/a e vijues të KPC), në rastin e shqyrtimit të kundërshtimit të veprimeve përmbarimore. 
Gjykata e shkallës së parë ka lejuar shkelje procedurale, kur ka vijuar gjykimin dhe dhënien e vendimit përfundimtar pa kërkuar më parë nga ankuesi (debitori) saktësimin e adresave të pjesëmarrësve të tjerë në procesin përmbarimor (kryesisht kreditores), me qëllim që ankimi i paraqitur për shqyrtim t’i njoftohej edhe përmbarueses si dhe kreditores, që ato të mund të jepnin qëndrimin e tyre në lidhje me bazueshmërinë e tij formale dhe në themel. Gjykata duhet ta konstatonte të metë ankimin e debitorit dhe t’i kërkonte atij ta rregullonte atë, sipas elementeve që do të parashtrohen më poshtë. 
Gjykata e Apelit thekson paraprakisht se është e njohur tashmë për prakticienët e së drejtës, që sipas ndryshimeve të bëra me ligjin nr. 114/2016, kundërshtimi i veprimeve përmbarimore nuk parashtrohet më me anë të mjetit procedural të kërkesëpadisë, por eventualisht me ankim, sipas kuptimit që jep shprehimisht neni 442/a i Kodit të Procedurës Civile. Kjo pasi, me anë të ligjit nr. 114/2016, u shfuqizua paragrafi i katërt i nenit 610, i cili parashikonte se: “përmbaruesi gjyqësor thirret nga gjykata me cilësinë e palës së paditur.” Ndryshimi i llojit të aktit procedural që vë në lëvizje gjykatën, është bërë nga ligjvënësi me qëllim zhdërvjellësimin e këtij lloj gjykimi të posaçëm, me qëllim shqyrtimin e shpejtë të këtyre lloj çështjeve, konform rolit kontrollues dhe mbikëqyrës që ka gjykata e shkallës së parë mbi veprimet e përmbaruesit gjyqësor. Por shpejtësia e gjykimit nuk është qëllim në vetvete dhe nuk mund të mbizotërojë kurrë para drejtësisë së gjykimit. 
Dallimi midis ankimit dhe kërkesëpadisë, nuk është i tillë që zhbën natyrën e gjykimit civil dhe të drejtat e detyrimet e aktorëve të këtij procesi, deri në atë masë sa të lejojë mosrespektimin e parmeve bazë të gjykimit, konform neneve 3, 4, 9, 14, 15 dhe sidomos 18, 19, 20 dhe 21 të Kodit të Procedurës Civile. Neni 18 i Kodit të Procedurës Civile parashikon se “asnjë palë nuk mund të gjykohet pa u dëgjuar ose pa u thirrur në gjykim.” Po ashtu, në nenin 20 të Kodit të Procedurës Civile parashikohet se “gjykata duhet të ndjekë dhe të kërkojë të zbatohet parimi i kontradiktoritetit.” Kjo do të thotë se fakti që gjykata e shkallës së parë në rastin e kundërshtimit të veprimeve përmbarimore, vihet në lëvizje nga ankimi i të interesuarit, nuk do të thotë se gjykimi që e pason paraqitjen e ankimit në gjykatë, lejohet të jetë në shkelje të parimit të kontradiktoritetit” 

20. Vendim nr. 00-2022-1956 (129), datë 11.04.2022 i Gjykatës së Lartë

A mund të kundërshtohet vlefshmëria e shitjes së sendit në ankand, duke marrë parasysh parashikimin e nenit 559 të KPC?

Nga ana e Zyrës Përmbarimore Gjyqësor Fier, pas marrjes së kërkesës nga kreditori si dhe depozitimit prej këtij të fundit të urdhrit të ekzekutimit, ka nisur procesi i ekzekutimit për titullin ekzekutiv, vendimin nr. 62-2011-3277 (1626), datë 28.10.2011, të Gjykatës së Rrethit Gjyqësor Fier. Gjatë procesit të gjykimit duke qenë se debitori nuk ka marrë njoftim, i është emëruar një përfaqësues ligjor dhe njoftimet i janë kryer këtij të fundit. Pas kryerjes së veprimeve përmbarimore, duke qenë se në ankandin e dytë nuk ka pasur ofertues dhe kreditori ka pranuar sendin e paluajtshëm kundrejt kredisë së tij, ka vendosur kalimin e pronësisë së pasurisë së sejkuestruar nga debitorët tek kreditori.
Në këto rrethana, pala paditëse, i kundërshton këto veprime të përmbaruesit gjyqësor, duke argumentuar së pari se, caktimi nga ana e gjykatës, me kërkesë të përmbaruesit, i përfaqësuesit të debitorit të cilit nuk i dihet banimi, është bërë në kundërshtim me ligjin, duke i mohuar debitorit dijeninë efektive për veprimet e përmbaruesit gjatë fazës së ekzekutimit, në kohën kur njëri prej debitorëve kishte zgjedhur mbrojtës gjatë gjykimit. 
Në përfundim të këtij gjykimi, Gjykata e Rrethit Gjyqësor Fier, me vendimin nr. 3239 (1506), datë 30.09.2013,  ka vendosur: “Pranimin pjesërisht të padisë; Anulimin e veprimeve të të paditurit, Zyrës së Përmbarimit Gjyqësor Fier, duke arsyetuar: Gjykata i gjen të bazuara pretendimet e palës paditëse, për sa i përket pikës së parë të objektit të padisë dhe vlerëson se kjo pikë duhet pranuar, duke anuluar të gjitha veprimet e përmbaruesit të kryera pas caktimit nga ana e gjykatës të përfaqësuesit të debitorëve. Duke qenë se gjatë gjykimit, siç rezulton nga vendimi nr. 62-2011-3277 (1626), datë 28.10.2011, i Gjykatës së Rrethit Gjyqësor Fier si dhe vendimi nr. 927 (60-2012-822), datë 18.10.2012, i Gjykatës së Apelit Vlorë, njëri prej debitorëve (të paditurve) ishte i përfaqësuar nga Av. Agron Çelaj, atëherë edhe njoftimi duhej të bëhej tek ky përfaqësues, në mungesë të vetë të paditurit.  Përfaqësuesi i shtetasit Ari Bishani, Av. Agron Çelaj, ishte i pajisur me prokurë të përgjithshme nga i përfaqësuari, duke e autorizuar për të gjitha veprimet në emër të tij. Nëse ky përfaqësues kishte tagra përfaqësimi edhe për fazën e ekzekutimit, kjo mund të konstatohej fare lehtë nga dosja gjyqësore, në të cilën gjendej eventualisht prokura. Atëherë për sa kohë që paditësi në këtë proces Ari Bishani nuk konsiderohet se ka pasur dijeni për procedurat e ekzekutimit, atëherë të gjitha veprimet e përmbaruesit, që nga lajmërimi për ekzekutim vullnetar dhe deri tek vendimi për kalimin e pronësisë janë të pavlefshme. Kjo për dy arsye. 
Së pari, të gjitha veprimet procedurale të kryera pas njoftimeve të pavlefshme për to, janë gjithashtu të pavlefshme. Siç u theksua njoftimet për shtetasin Ari Bishani duhej të bëheshin pranë përfaqësuesit të zgjedhur prej tij dhe jo atij të caktuar nga gjykata. 
Së dyti, të gjitha veprimet përmbarimore të mbështetura në një veprim të pavlefshëm, janë të pavlefshme, për sa kohë procedura e ekzekutimit është një procedurë zinxhir, ku nëse mungon një hallkë gjithçka shpërbëhet. Pra duke qenë se në këtë rast nuk mund të caktohej një përfaqësues nga gjykata, kur debitori e kishte një të tillë, atëherë të gjitha veprimet e bëra në prezencë të këtij përfaqësuesi ose të njoftuara atij janë të pavlefshme. 
Për sa i përket pikës së dytë të objektit të padisë ajo duhet të rrëzohet si e pambështetur në ligj. Pala paditëse, nëpërmjet kësaj pike ka kërkuar detyrimin e palës së paditur, përmbaruesit gjyqësor, për nxjerrjen e akteve dhe kryerjen e veprimeve ligjore për kthimin në gjendjen e mëparshme të pasurisë nr. 69/12, Zona Kadastrale 2890, duke i pasqyruar të dhënat në regjistrat përkatës të Zyrës së Regjistrimit të Pasurive. 
Kthimi i pasurisë në gjendjen e mëparshme është pasojë e drejtpërdrejtë e vendimin të gjykatës, me të cilën ajo anulon veprimet të cilat lidhen me kalimin e pronësisë nga debitori tek kreditori. Është e njëjta situatë me rastin kur gjykata anulon një veprim juridik ose një akt administrativ që lidhet me tjetërsimin e një pasurie të paluajtshme. Pra në rast se gjykata disponon për anulimin e veprimeve përmbarimore për kalimin e pronësisë së sendit të paluajtshëm, ZVRPP Fier ka detyrimin ligjor që të bëjë ndryshimet përkatëse në regjistra. Gjithashtu përmbaruesi nuk mund të kryejë më asnjë veprim për kthimin e pronës në gjendjen e mëparshme. Kodi i Procedurës Civile nuk parashikon asnjë detyrim për përmbaruesin për të zhbërë pasojat e ardhura nga veprimet e tij. Këto pasoja rikuperohen me vendimin e gjykatës, i vetmi detyrim që rëndon mbi përmbaruesin është fillimi i procedurës së ekzekutimit nga e para, por këtë herë duke i bërë njoftimet pranë përfaqësuesit të zgjedhur të të dy debitorëve.
Ndaj këtij vendimi është bëë ankim dhe Gjykata e Apelit Vlorë me vendimin nr. 925, datë 22.05.2014, ka vendosur:
“Ndryshimin e vendimit nr. 1506, datë 30 09 2013 të Gjykatës së Rrethit Gjyqësor Fier, në këtë mënyrë:Rrëzimin e padisë.Shpenzimet gjyqësore në ngarkim të paditësit”.
Gjykata e apelit ndër të tjera arsyeton: Gjykata e Apelit vlerëson se nuk i është mohuar e drejta e përfaqësimit debitorit, pasi drejtë ka vepruar përmbaruesi gjyqësor, duke i caktuar përfaqësues ligjor debitorëve sipas kërkesave të nenit 522 të KPC.
Gjykata e shkallës dytë vlerëson se në prokurën e përgjithshme lënë nga debitori Ari Bishani avokatit Agron Çelaj nuk specifikohet në mënyrë eksplicite se ky përfaqësues duhet të ndjekë edhe veprimet përmbarimore në fazën e ekzekutimit.
Gjithashtu gjykata e apelit vlerëson se debitorit nuk i është mohuar e drejta e përfaqësimit pasi drejtë ka vepruar përmbaruesi gjyqësor duke i caktuar përfaqësues ligjor debitorëve Ari Bishani e Yllka Hatillari sipas nenit 522 të KPC dhe mandej gjithë procesverbalet e ekzekutimit dhe gjithë veprimet përmbarimore ti jenë njoftuar përfaqësuesit ligjor.
Kolegji Civil i Gjykatës së Lartë me vendimin nr.129, datë 11.04.2022 ka vendosur: “Prishjen e vendimit nr. 925, datë 22.05.2014 i Gjykatës së Apelit Vlorë dhe dërgimin e çështjes për rigjykim në po atë gjykatë me tjetër trup gjykues”, duke arsyetuar:
Kolegji vlerëson se vendimmarrja e Gjykatës së Apelit Vlorë është e gabuar, ndërkohë që nuk ka bërë asnjë analizë mbi marrëdhënien juridike mes palëve në këtë proces dhe kuadrit ligjor mbi të cilin kjo marrëdhënie rregullohet. Në nenin 522 të Kodit të Procedurës Civile është parashikuar se: kur banimi i debitorit nuk dihet, gjykata e shkallës së parë e vendit të ekzekutimit, me kërkesën e përmbaruesit gjyqësor, pasi sqarohet edhe vetë për këtë rrethanë, brenda 10 ditëve nga data e paraqitjes së kërkesës së përmbaruesit gjyqësor i emëron debitorit një përfaqësues, i cili shpërblehet fillimisht nga kreditori sipas nenit 525 të këtij Kodi.
Referuar dispozitës së sipërcituar evidentohet se përcaktimi i një përfaqësuesi ligjor të debitorit në fazën e ekzekutimit të vendimit duhet të bëhet nga gjykata, kur banimi i debitorit nuk dihet dhe gjykata e shkallës së parë e vendit të ekzekutimit, ka hetuar në lidhje me këtë rrethanë sipas përcaktimit: .... pasi sqarohet edhe vetë për këtë rrethanë...,  që nënkupton se përpara se të përcaktojë përfaqësuesin ligjor gjykata duhet të hetojë rreth vendbanimit ose vendqëndrimit të debitorit. Deklarimi i vendbanimit ose vendqëndrimit përveç se e drejtë është edhe një detyrim i çdo personi fizik apo juridik sipas përcaktimit të nenit 14 dhe 15 të ligjit nr. 10129, datë 11.05.2009 “Për gjendjen civile” i ndryshuar.
Në nenin 133 të KPC përcaktohet se: Kur marrësit nuk i dihet vendbanimi ose vendqëndrimi në Republikën e Shqipërisë, ose nuk ka zgjedhur një banesë, apo nuk ka caktuar një përfaqësues të tij, sipas nenit 131 të këtij Kodi, njoftimi i aktit bëhet nëpërmjet afishimit të kopjes në gjykatën e vendit, ku do të gjykohet mosmarrëveshja, si dhe në vendin e afishimit, ku ka pasur vendbanimin e fundit.
Parashikimi i kësaj dispozite: ... apo nuk ka caktuar një përfaqësues të tij..., do të thotë që si përmbaruesi, por kryesisht gjykata e vendit të ekzekutimit, përpara se të caktojnë një përfaqësues tjetër duhet që paraprakisht të hetojnë nëse debitori në rastin konkret ka caktuar ose jo një përfaqësues, mos realizimi i këtij detyrimi sjell cënim të së drejtës së përfaqësimit të debitorit dhe cënon të drejtën e tij për një mbrojtje efektive. Në rastin objekt gjykimi evidentohet se njëri prej debitorëve kishte përfaqësues ligjor i cili e ka përfaqësuar atë në procesin që e i përket vendimit që do të ekzekutohej, për rrjedhojë vlerësohet se caktimi i një përfaqësuesi tjetër të ndryshëm nga ai i zgjedhur nga vetë pala (debitori), përbën cënim të së drejtës së tij për të zgjedhur kush do ti mbrojë të drejtat dhe interesat.
Nga ana tjetër Kolegji evidenton se me vendimin nr. 259/c, datë 08.04.2013, të përmbaruesit gjyqësor, pasi është konstatuar që në ankandin e dytë nuk ka patur ofertues dhe kreditori ka pranuar sendin e paluajtshëm kundrejt kredisë së tij, është vendosur kalimi i pronësisë së pasurisë nr. 69/12, arë me sipërfaqe 2700 m2, ndodhur në ZK 2890, nga debitorët tek kreditori.
Në rastin objekt gjykimi konstatohet që sendi ka kaluar në pronësi të palës kreditore, ndërkohë që padia e ngritur nga paditësit referon kundërshtimin e veprimeve përmbarimore sipas neni 610 të KPC. Në nenin 559 të KPC përcaktohet: “Blerësi i sendit të shitur në dyqanin e shitjes me shitje të lirë ose në ankand bëhet pronar i tij edhe sikur sendi të mos ishte në pronësi të debitorit. Kundër shitjes nuk mund të bëhet ankim dhe as të kundërshtohet vlefshmëria e saj, përveç rastit të parashikuar nga paragrafi i tretë i nenit 556 të këtij Kodi”, ndërsa në nenin 556/3 të KPC përcaktohet: “Në ankand nuk mund të marrin pjesë personat që tregohen në nenin 709 të Kodit Civil”.
Kolegji çmon se vendimi i gjykatës së apelit, i cili ka ndryshuar vendimin e gjykatës së shkallës së parë, duhet të prishet dhe çështja të dërgohet për rishqyrtim po në atë gjykatë, me tjetër trup gjykues, pasi hetimi gjyqësor nuk është i plotë dhe i gjithanshëm. Kështu, konflikti mes palëve lidhet me pretendimin për kalimin në pronësi të kreditorit të sipërfaqes prej 2700 m2 arë, si rrjedhojë e një procedure ankandi, për të cilën njoftimet nuk kanë qenë në përputhje me përcaktimet ligjore. Në rrethanat si më lart, për të sqaruar pretendimet e palëve nga ana e gjykatave të faktit duhet të sqarohej: A lejohet ankim për nenin 522 të KPC, si dhe A mund të goditet shitja që ka ardhur si rrjedhojë e ankandit nga përmbaruesi gjyqësor ? Sqarimi dhe vërtetimi i këtyre pyetjeve në raport me rrethanat e faktit, të pretenduara dhe prapësuara nga palët në gjykim, janë vendimtare si për pranimin apo rrëzimin e plotë a të pjesshëm të padisë. 

· PADIA E KËRKIMIT TË SENDIT NGA PERSONI I TRETË (Neni 612 i KPC)

21. [bookmark: _Hlk130244717]Vendim nr.00-2022-443(88), datë 17.03.2022 i Kolegjit Civil të Gjykatës së Lartë
Legjitimimi procedural dhe legjitimimi substancial në kundërshtimin e veprimeve përmbarimore (neni 609) dhe padia e kërkimit të sendit nga personi i tretë (neni 612)
[bookmark: _Hlk129513151]Në vendimin nr.00-2022-443(88), datë 17.03.2022, për çështjen civile me objekt kundërshtimin e veprimeve përmbarimore, nëpërmjet anulimit të aktit të njoftimit për fillimin e procedurave për vlerësimin e sendit, KCGJL ka arsyetuar se, parakushtet procedurale të padisë janë kushte për krijimin e marrëdhënies procedurale, mungesa e tyre nuk pengon inicimin e procesit, por përbën pengesë për shqyrtimin e themelit të çështjes. Mungesa e legjitimitetit procedural (formal) pas sjell pushimin e gjykimit të padisë, ndërsa mungesa e legjitimitetit substancial passjell rrëzimin e saj. Legjitimimi procedural është kusht për vazhdimin e gjykimit, ndërsa legjitimimi substancial i takon shqyrtimit gjyqësor të themelit të çështjes, për të cilin gjykata shprehet në vendimin përfundimtar. Eshtë e drejta materiale ajo që përcakton legjitimimin real të palëve ndërgjyqëse në gjykim dhe në këtë kuptim vetë thelbi i gjykimit është përcaktimi se cilës palë i takon realisht e drejta subjektive. Në rastin kur e drejta subjektive për të vënë në lëvizje gjykatën, për kundërshtimin e sekuestros dhe përjashtimin e sendit nga shitja i përket personave të tretë, të cilët pretendojnë se janë pronarë, atëherë palës paditëse i mungon legjitimiteti substancial, pasi nuk mund të ngrejë pretendime për sende që nuk i ka në pronësi.  Së fundmi, KCGJL thekson se rrëzimi i padisë ka vend kur ngritja e padisë e ka një shkak, bazuar në të drejtën objektive, për t’iu parashtruar gjykatës për zgjidhje, pra është një padi që mund të ngrihet dhe i përket juridiksionit gjyqësor, por ajo që kërkohet me padi në përfundim të gjykimit nuk arrin të provohet. Po kështu, edhe nëse ajo që është e kërkueshme ligjërisht në rrugë gjyqësore, mbi provat e paraqitura, vërtetohet se nuk gjen mbështetje në ligj. 

22. Vendim me nr.202 datë 30.05.2022 i Kolegji Civil të Gjykatës së Lartë

Natyra juridike e padisë për kërkimin e sendit nga personi i tretë (neni 612)
Në çështjen konkrete paditësit kanë ngritur padinë e kundërshtimit të veprimeve përmbarimore dhe kanë kërkuar përjashtimin e sendit (ndërtesës) nga sekuestrimi sipas neneve 610 dhe 612 të KPC. Po ashtu, kanë kërkuar deklarimin e pavlefshëm të kontratave të hipotekës, për shkak se veprimi juridik është lidhur në kushtet e mashtrimit sipas nenit 94/ç dhe në kushtet e përfaqësimit pa tagra.
Kolegji, në këtë vendim ka dhënë disa konsiderata të përgjithshme në lidhje me kërkimin e sendit nga të tretët.  Gjatë procesit përmbarimor, në funksion të ekzekutimit të titullit ekzekutiv, mund të ndodhë që të cënohen të drejtat dhe interesat e ligjshme të personave të tretë, të cilët nuk kanë asnjë lidhje me këtë proces dhe as me të drejtat dhe detyrimet që ekzistojnë ndërmjet palëve, debitorit dhe kreditorit. Këto të drejta dhe interesa të ligjshme të personave të tretë mund të cenohen si nga veprimet e padrejta të përmbaruesit gjyqësor, ashtu edhe nga veprimet e palëve. Për të ndrequr gabimet që mund të bëhen nga përmbaruesit gjyqësor gjatë fazës së ekzekutimit të detyrueshëm, si dhe për të shmangur pasojat që mund t’i vijnë personave të tretë gjatë ekzekutimit, ligji procedural civil ka parashikuar mjetin procedural, “Padinë për kërkimin e sendit nga personi i tretë”, i rregulluar nga neni 612 i KPC.
Padia bazuar në neni 612 të KPC është një prej rasteve specifike të kundërshtimit të veprimeve të përmbaruesit dhe konkretisht, kundërshtimi i veprimeve të këtij të fundit prej personave të tretë. Në thelb kjo është një padi rivendikimi (rei vindicatio), megjithëse e një lloji të veçantë. Kjo padi ngrihet kundër debitorit dhe kreditorit dhe në gjykimin e kësaj padie, sqarimi i titullit të pronësisë ka vlerë thelbësore. Personi i tretë që kundërshton ekzekutimin, që të legjitimohet në këtë lloj padie, duhet të provojë se është pronar mbi sendin me anë të fitimit me titull origjinar apo të prejardhur. Për të provuar se është pronar, paditësi nuk duhet të mjaftohet duke treguar se si e ka fituar titullin, por duhet të vërtetojë që edhe personi që ia kaloi atë kishte titull pronësie të vlefshëm. Pra në thelb, gjykata në shqyrtimin e kësaj lloj padie investohet në shqyrtimin e vlefshmërisë së titujve të pronësisë, që kanë palët ndërgjyqëse me pretendime pronësie mbi sendin, konkludon për përjashtimin e sendit nga ekzekutimi, gjykata de iure i njeh dhe konfirmon titullin e pronësisë palës paditëse, titull i cili duke iu kundërvënë titullit të pronësisë së palës të paditur e detyron palën e paditur që në fund të njohë pronësinë e paditësit mbi sendin (shih vendim nr. 366, datë 30.09.2010 të Kolegjit Civil të Gjykatës së Lartë).
Padia bazuar në themel të nenit 612 të KPC është një prej rasteve specifike të kundërshtimit të veprimeve të përmbaruesit dhe konkretisht kundërshtimi i veprimeve të përmbaruesit gjyqësor prej personave të tretë, të cilët pretendojnë pronësinë mbi sendin që do të bëhet pjesë, ose mbi të cilin do të bëhet ekzekutimi i detyrueshëm. Mund të themi se kjo është një padi pronësie, ka karakter real, që përdoret vetëm gjatë fazës së ekzekutimit të detyrueshëm, pra para se të ketë përfunduar ekzekutimi i detyrueshëm dhe sendi të jetë shitur në ankand, duke u bërë në këtë mënyrë blerësi pronari i sendit, dhe gjithashtu ka një karakter njohës dhe detyrues në të njëjtën kohë... Kjo padi ngrihet kundër debitorit dhe kreditorit dhe në gjykimin e kësaj padie, vërtetimi i titullit të pronësisë ka vlerë thelbësore. Personi i tretë/paditësi që kundërshton ekzekutimin, që të legjitimohet në këtë lloj padie, duhet të provojë se është pronar mbi sendin me anë të fitimit me titull origjinar apo te prejardhur. Për të provuar se është pronar, paditësi nuk duhet të mjaftohet duke treguar se si e ka fituar titullin, por duhet të vërtetojë që edhe personi që ja kaloi atë kishte titull pronësie të vlefshëm (investim në shqyrtimin e vlefshmërisë së titujve të pronësisë). 
 Objekti i padisë është ajo që kërkohet si efekt i padisë, d.m.th. zbatimi i ligjit dhe fitimi i asaj çfarë kërkohet e që vjen si pasojë e zbatimit të ligjit (petitum). Paditësi nëpërmjet kësaj padie përveç njohjes së pronësisë mbi sendin objekt ekzekutimi, kërkon dhe përjashtimin e sendit nga sekuestrimi dhe shitja. Të dyja këto kërkime ekzistojnë në të njëjtën kohë dhe janë të ndërvarura nga njëra tjetra, pasi mungesa qoftë dhe e njërës prej tyre bën që kërkimi të mos mbështetet më në nenin 612 të KPC, por në dispozita të tjera ligjore.


23. Vendim Nr.00-2015 -3419 (436), datë 15.10.2015 i Kolegjit Civil të Gjykatës së Lartë 

Legjitmimi procedural dhe substancial në padinë për kërkimin e sendit nga personi i tretë

Kolegji Civil i Gjykatës së Lartë ka vlrësuar se nga Gjykata e Apelit në mënyrë të gabuar është çmuar që në rrethanat e rastit konkret ndodhemi në kushtet e një padie që nuk mund të ngrihet. Kjo e fundit e ka pushuar çështjen duke argumentuar se paditësi nuk legjitimohet në ngritjen e padisë për kërkimin e sendit nga personi i tretë, të parashikuar nga neni 612 i K.Pr.Civile. 
Padia bazuar në neni 612 të K.Pr.C është një prej rasteve specifike të kundërshtimit të veprimeve të përmbaruesit dhe konkretisht, kundërshtimi i veprimeve të këtij të fundit prej personave të tretë...Në këtë padi legjitimohet aktivisht, personi i tretë, i cili nuk është palë në procesin e formësimit të titullit ekzekutiv dhe që pretendon se është pronar i ligjshëm mbi sendin e luajtshëm ose të paluajtshëm mbi të cilin do të bëhet ekzekutimi. Kjo do të thotë që, paditësi të provojë para gjykatës, në mënyrë të padyshimtë, se ai është pronari i ligjshëm i sendit apo i pjesës së sendit që ai kërkon t’i kthehet gjyqësisht. Nga pikëpamja e ligjit material, paditësi duhet të provojë para gjykatës një fakt juridik si pasojë e së cilit është krijuar marrëdhënia juridike e pronësisë. E thënë ndryshe, paditësi duhet të provojë para gjykatës se pronësia e tij rrjedh nga një mënyrë e rregullt dhe e ligjshme e fitimit të pronësisë.
Kolegji Civil i Gjykatës së Lartë vlerëson se, në kushtet kur nga ana e paditësit është pretenduar e drejta e pronësisë mbi sendin, bazuar në akt-marrëveshjen e lidhur mes tij dhe shoqërisë “Fatjola” sh.p.k, nga ana e Gjykatës duhet të ishte marrë një vendim mbi themelin e këtij pretendimi. 
Kolegji Civil i Gjykatës së Lartë thekson se, do të jemi në kushtet e padisë që nuk mund të ngrihet në ato raste kur paditësit i mungon legjitimiteti formal për ngritjen e padisë. Mungesa e legjitimitetit procedural (formal) passjell pushimin e gjykimit të padisë, ndërsa mungesa e legjitimitetit substancial pas sjell rrëzimin e saj. Legjitimimi procedural është kusht për vazhdimin e gjykimit, ndërsa legjitimimi substancial i takon shqyrtimit gjyqësor të themelit të çështjes, për të cilin gjykata shprehet në vendimin përfundimtar.
Sa më sipër, duke vlerësuar se, padia nuk ka të meta procedurale dhe procesi objekt gjykimi nuk ka asnjë pengesë procedurale si ato që shkaktojnë pamundësinë e të proceduarit apo mundësinë e një procesi të vlefshëm, Kolegji Civil i Gjykatës së Lartë vlerëson se, Gjykata e Apelit Vlorë duhej të ishte shprehur mbi themelin e padisë, duke disponuar me pranimin ose rrëzimin e saj. 

